google/wiki40b huggingface dataset:
מפלגת חזית המולדת האוסטרית

היסטוריה

המפלגה הוקמה ב-20 במאי 1933 על ידי השליט הדיקטטורי אנגלברט דולפוס כתנועה פוליטית על-מפלגתית של כל האוסטרים והאוסטריות "הנאמנים לשלטון". זו הייתה המפלגה היחידה שקיומה הותר, בדומה למפלגה הנאצית, לאחר ביטול הדמוקרטיה, הפרלמנט והאופוזיציה.
בספטמבר 1933 נשא דולפוס נאום בווינה בו הצהיר על כוונתו להקים "מדינה גרמנית-אוסטרית, נוצרית וסוציאלית על בסיס מעמדי והנהגה אוטוריטרית". 
לאחר שכל שאר המפלגות נאסרו, במקומן צריך היה לחלק את העם למעמדות (כמורה, אצולה, פקידות וכן הלאה) וחזית המולדת התיימרה לייצג את כל המעמדות במפלגה אחת. חזית המולדת הורכבה משני גופים - אזרחי וצבאי.
נסיונותיו של דולפוס (שבינתיים נרצח בהתנקשות ב-1934) להפוך את המפלגה לתנועת המונים לא צלחו. למרות שבסוף שנת 1937 מנתה התנועה כ-3 מיליון חברים (מתוך אוכלוסייה של כ-6.5 מיליונים), רובם הגדול לא הזדהו עם התנועה ומטרותיה. הסוציאל-דמוקרטים והנאצים באוסטריה לא תמכו במשטר הפשיסטי והמשיכו בפעילות פוליטית מחתרתית. קבלת תפקיד בשרות הציבורי חייב בחברות במפלגה.
דגל התנועה נקרא צלב הקביים והיה שקול ערך לדגל הלאומי האוסטרי. הברכה המקובלת הייתה "תחי החזית!" (!Front Heil). במרץ 1938, מיד לאחר סיפוח אוסטריה לרייך השלישי, האנשלוס, פורקה המפלגה ונאסרה פעילותה.
תלמי הראשון

מוצא וראשית חייו

תלמי נולד בשנת 367 לפנ' במקדון שבצפון יוון, לבן-אצולה מקדוני בשם לאגוס, ולבת-אצילים (אולי ממשפחת המלוכה) בשם ארסינואה. עם זאת, לפי פאוסניאס רווחה בקרב המקדונים שמועה, לפיה היה תלמי בעצם בנו של פיליפוס השני, אביו של אלכסנדר הגדול. לפי אותה שמועה נשׂא לאגוס את ארסינואה לאשה, כשכבר הייתה הרה. אין ודאות בקשר למקור השמועה. ייתכן שתלמי עצמו, או אחד מקהל תומכיו, עודד שמועה זו כדי לחזק את מעמדו במסגרת מלחמות הדיאדוכים. לפי סיפור שהשתמר אצל פלוטארכוס רווחה שמועה גם לגבי מוצאו הנחות של לאגוס, אבי-תלמי.
לטענת אליס, סביר להניח שתלמי בילה את נעוריו בחצר המלך פיליפוס, כצוער וכבן-ערובה בו-זמנית.

בימי אלכסנדר

תלמי היה אחד הקצינים של אלכסנדר הגדול במסעות כיבושיו באימפריה הפרסית, אשר הייתה תחת כס דריווש השלישי. כשהגיע צבאו של אלכסנדר להליקרנסוס במטרה לכבשה, ממנון, האחשדרפן מטעם הפרסים, נס מהעיר. כשאלכסנדר יצא למרדף, הוא מינה את תלמי להחזיק באקרופוליס העיר.
תלמי השתתף בקרב איסוס בנובמבר 333 ובמסעו של אלכסנדר למקדש בסיווא. בנוסף, לקח חלק בבזיזתה של פרספוליס, “עיר הפרסים”, בהוראת אלכסנדר.
בדצמבר 330 מונה תלמי לשמש כאחד משבעת שומרי ראשו של אלכסנדר, ששימשו לו לסגנים.
לפי פאוסניאס, תלמי היה משמעותי ביותר במלחמתו של אלכסנדר באוקסידרקאה. ניתן לראות ראיות לקרבתו של תלמי לאלכסנדר בכתבים עתיקים המספרים על פציעתו של אלכסנדר.

במצרים

כשהגיע אלכסנדר למצרים, היא הייתה תחת השלטון הפרסי. המצרים לא אהדו את השלטון הזה, הם הימרו על הכוח החדש במיוחד לאור נטייתו של אלכסנדר לסובלנות דתית אשר סייעה לו רבות ברכישת בעלי ברית על פני אויבים. מצרים באותה תקופה הייתה ירוקה, עשירה ומפותחת. כשנפלה לידי אלכסנדר הייתה ארץ זו למקור ההכנסה הגדול ביותר שלו והניבה לו עד שישים אלף טאלנטים מדי שנה. התבואה שגשגה בה הודות להצפותיו השנתיות של הנילוס.
בתקופת שלטונו של תלמי הראשון, הפכה אלכסנדריה לעיר גדולה ומפוארת.
במהלך מלחמות הדיאדוכים לאחר מותו של אלכסנדר מוקדון, כרת ברית עם סלאוקוס הראשון. במשך כ-100 שנה (301 - 198 לפנה"ס) שלטה שושלתו גם על שטחי ארץ ישראל (עד שנכבשה על ידי הממלכה הסלאוקית), ובמשך כ-220 שנה שלטה על האי קפריסין (עד שנכבש על ידי הרומאים).
שושלת תלמי, בעלת האוריינטציה ההלניסטית, שלטה במצרים כ-300 שנה. למרות השליטה על מצרים, בניה אינם מצריים, וחלקם אף לא ידעו את שפת העם. שלטונם היה נגוע ביריבויות קשות בין האצילים, ומתנגדים רבים הוגלו ונרצחו.

חייו האישיים

לתלמי הראשון היו 4 נשים. אשתו הראשונה תיאיס הייתה הטאירה אתונאית, אשר לפי שמועות מסוימות, הייתה מאהבתו של אלכסנדר מוקדון, במקביל ליחסיה עם תלמי, טרם נישואיהם. אשתו השנייה הייתה ארטקמה, נסיכה פרסית לה נישא בטקס נישואין המוני וכפוי על ידי אלכסנדר בשושן שבפרס (324 לפנה"ס). אשתו השלישית הייתה אורידיקה בתו של אנטיפטרוס מושל מקדוניה לה נישא בנישואים פוליטיים בעקבות מלחמות הדיאדוכים. אשתו הרביעית הייתה ברניקי הראשונה אשר בנה תלמי השני מלך אחריו.
בילינגס

היסטוריה

ממצאים שנמצאו באזור העיר מעידים כי כבר אלפי שנים שימש האזור למגורי אדם. פיקטוגרפים שנמצאו במערה, כעשרה ק"מ מדרום לעיר, מתוארכים לכמאה שנה לפני הספירה.
החוקר ויליאם קלארק חצה את האזור בשנת 1806, בסיום מסעו הידוע עם שותפו למחקר מריוותר לואיס, ואף חקק את שמו על גוש הסלע הקרוי עמוד פומפיי.
בילינגס נוסדה ב-1877 והתאגדה ב-1882 כעיירה קטנה על מסילת הרכבת, שחצתה את טריטוריית מונטנה. העיר נקראה על שמו של נשיא חברת הרכבות פסיפיק ריילרוד (Pacific Railroad) פרדריק ה. בילינגס. אף שבסמוך לעיר הייתה קיימת זה מכבר העיירה קולסון, שאף היא שכנה על הנהר ילוסטון, התעלמו מתכנני בילינגס מקיומה של קולסון והקימו את העיר מספר ק"מ מערבית לקולסון. בכך נחרץ גורלה של זו, תוך זמן מה היא ננטשה כליל וכיום שוכן במקומה פארק קולסון.
מיקומה של בילינגס על הנהר סיפק חיי מסחר שוקקים, שכן ספינות הקיטור שפעלו בעת ההיא הביאו סחורות רבות והשפיעו על כלכלת העיר באופן חיובי. העיר גדלה במהירות, ובסוף 1883 היו בה 1,500 תושבים.
התפתחותה העיקרית של העיר הייתה לאחר מלחמת העולם השנייה. היא צמחה במהירות והפכה להיות מרכזו הכלכלי, הרפואי והתרבותי של האזור. בשנות השישים עלתה העיר באוכלוסייתה על חברתה גרייט פולס, ונטלה ממנה את כתר העיר הגדולה במונטנה. בשנות השבעים, בעקבות משבר האנרגיה של 1973, חלה ירידת-מה באוכלוסיית העיר, אך בשנות השמונים התאוששה העיר ממשבר זה.
בפתח המאה העשרים ואחת, ממשיכה בילינגס להוות מרכז מסחרי, רפואי, חקלאי ותרבותי לכל אזור צפון הרי הרוקי והמישורים הגדולים.

גאוגרפיה ואקלים

בילינגס ממוקמת בדרום מרכז מונטנה. רובה נמצאת בעמק ילוסטון והיא נחצית על ידי הנהר ילוסטון. לעיתים רחוקות עולה הנהר על גדותיו. בשנת 1937 פקד את העיר שטפון חמור, עקב עליית מי הנהר. כשליש מהעיר נמצא על רמה הגבוהה מן העמק. שטח העיר הוא 107.7 קמ"ר,  כשליש האחוז מתוכם מים והיתר יבשה.
עקב קרבתה למדינת וושינגטון, חשופה בילינגס לפעילותו הוולקנית של הר הגעש סנט הלנס. כאשר התפרץ ההר ב-1980, כוסתה העיר במעטה אפר בן 2.5 סנטימטרים.
הקיץ בבילינגס חם מאוד. הטמפרטורה עלולה להגיע עד 38 מעלות צלזיוס. לעומת זאת בחורף צונחת הטמפרטורה אל מתחת לאפס, ומשקע השלגים הממוצע הוא 137 ס"מ. למרות זאת השלג אינו נוטה להצטבר על הקרקע, עקב רוחות הצ'ינוק המנשבות באזור בין החודשים דצמבר ומרס, וממיסות את הקרח. הסתיו בעיר מתון בדרך כלל.

יהדות בילינגס

בבילינגס קיימת קהילה יהודית קטנה. רוב היהודים קשורים לבית הכנסת הרפורמי "בית אהרון".
חייה השלווים של הקהילה עברו טלטלה קשה בשנת 1993, כאשר נאו נאצים ופעילי קו קלוקס קלאן החלו בהתגרויות והתפרעויות גזעניות. הם חילקו עלוני שטנה, ריססו צלבי קרס וכתובות גזעניות על דירות של משפחות אפרו-אמריקניות, השליכו לבנים אל חלונות שהוצבו בהן חנוכיות וחיללו את בית הקברות היהודי של העיר. הקהילה היהודית החליטה שלא להיכנע למסע הטרור, ועל אף המשך יידוי הלבנים, המשיכו חבריה להציב חנוכיות בחלונות בתיהם. תגובת רוב תושבי העיר להתפתחויות אלו הייתה חריפה ומתואמת. נערכו מצעדי סובלנות ותמיכה במיעוטים. בילינגס גאזט, עיתונה הרשמי של העיר, הדפיס יותר מ-10,000 פוסטרים של תמונת חנוכייה, והתושבים תלו אותם בחלונות בתיהם ועסקיהם לאות סולידריות, למרות החשש לפגיעה מצד הקיצוניים שהיה בכך. איגוד הצבעים של העיר הציע לצבוע בהתנדבות כל דירה או עסק שרוססו עליהם צלבי קרס או סיסמאות גזעניות וחברי הכנסיות בעיר קיימו תפילה משותפת ללבנים ושחורים בכנסייה המתודיסטית של השחורים.
ניקיטה מיכאלקוב

ביוגרפיה

ניקיטה מיכאלקוב נולד במוסקבה במשפחת המשורר סרגיי מיכאלקוב. הוא למד בבית הספר התיכון, ובמקביל בבית הספר המרכזי למוזיקה שליד הקונסרבטוריון המוסקבאי, ולמד תיאטרון בחוג ליד תיאטרון הדרמה על שם סטניסלבסקי. כבר בגיל 14 הוא השתתף באחד הסרטים.
בשנת 1963 החל ללמוד בבית הספר למשחק על שם שצ'וקין. מכיוון שלפי מדיניות בית הספר התלמידים לא יכולים להשתתף בסרטים בזמן הלימודים, הוא עזב את המוסד והתחיל ללמוד ב-VGIK. הוא סיים את הפקולטה לבימוי בשנת 1971. 
החל ממחצית שנות ה-70 הוא ביים מספר סרטים וזכה לפופולריות רבה. בחלק מסרטים אלו הוא שיתף את פאבל קדוצ'ניקוב, שהיה פופולרי מאוד בשנות ה-50, אך מאז לא שיחק בתפקידים מרכזיים. במקביל, הוא שיחק במספר סרטים ובשנת 1984 קיבל את פרס שחקן השנה.
בשנת 1987 הקים ניקיטה מיכאלקוב את חברת ההפקות טריט"ה (Студия ТриТэ) שמשמעותה: "יצירתיות, ידידות, עמל" (Творчество, Товарищество, Труд).
החל משנות ה-90 הוא כמעט ולא שיחק אך המשיך בבימוי סרטים. בשנת 1994 ביים את סרטו הנודע ביותר שמש בוגדנית שזיכה אותו בפרס האקדמיה הרוסית לקולנוע ובפרס אוסקר לסרט הזר הטוב ביותר. לאחר מכן נטל חלק בבימוי הסרט "הספר מסיביריה" וביים מספר סרטים נוספים. 
בשנת 2007 ביים את הרימייק לסרטו של סידני לומט "12 המושבעים", 12 שהיה מועמד לפרס אוסקר לסרט הזר, אך לא זכה. 
הוא ביים גם את סרטי ההמשך לשמש בוגדנית, אך אלה לא זכו להצלחה של ממש. 
בשנת 2014 יצא לאקרנים סרטו מכת שמש, אודות מלחמת האזרחים הרוסית. 
הוא נטל חלק בהפקות רבות, כדוגמת דרמות הספורט אגדה מספר 17 ומתקדמים למעלה. 
בשנת 2017 החל בהפקת הסרט "אקדוחן השוקולד" (Шоколадный револьвер) לאחר שהשלים את כתיבת התסריט עם האחים אולג וולדימיר פרסניאקוב. הסרט צפוי להיות דרמה מודרנית ועלילתו תתרחש בצרפת, גרמניה, רוסיה וארצות הברית ומגולל את קורותיו של במאי קולנוע המתמודד עם אובדן בני משפחתו במתקפת טרור שאירעה בעת ביקורם בפסטיבל הסרטים של קאן. בשנת 2017 מיכאלקוב החל בהפקת הסרט לאחר שהשלים את כתיבת התסריט עם האחים אולג וולדימיר פרסניאקוב. צילומי הסרט תוכננו להתחיל בסתיו 2018 אך נדחו לבסוף

דעותיו הפוליטיות

ניקיטה מיכאלקוב נכנס לחיים הפוליטיים. הוא היה חבר קרוב של אלכסנדר רוצקוי, וגם אחרי אירועי 1993 תמך בו בפומבי. 
החל משנות ה-2000 הוא ידוע כתומך במדיניותו של ולדימיר פוטין. בשנת 2015 הוכרז כפרסונה נון גראטה באוקראינה, בשל תמיכתו בסיפוח חצי האי קרים (2014).
ליילנד סוויפט

ליילנד סוויפט

לדגם ה"ליילנד סוויפט" דלת צד בודדת.
דגם ה"לילנד סוויפט" יוצא לאוסטרליה ודרום אפריקה.
ברסינוסטרואיד

ברסינוסטרואידים (באנגלית ביחיד: Brassinosteroid; בקיצור: BR) הם משפחה של תרכובות אורגניות המשמשות כהורמונים צמחיים.
הברסינוסטרואידים הם ההורמונים הצמחיים האחרונים שהתגלו. קיומם הוכח לראשונה ב-1970; ב-1979 בּוּדד ההורמון העיקרי במשפחה, ברסינוליד (Brassinolide), ומבנהו הובהר באמצעות קריסטלוגרפיה בקרני רנטגן. קיומם של הברסינוסטרואידים הובחן לראשונה בגרגרי אבקה של צמח הקנולה; שמו המדעי של הצמח, Brassica napus, נתן לברסינוסטרואידים את שמם (אם כי בתחילה הם נקראו ברסינים (Brassins)). ב-1979 בודדו 4 מיליגרם של ברסינוליד מ-227 קילוגרם של אבקת קנולה.
מבחינה כימית הברסינוסטרואידים הם ליפידים סטרוליים הקרובים מאוד במבנם לתרכובות ולהורמונים מעולם החי, כגון כולסטרול, אסטרוגן וטסטוסטרון. אחת מארבע הטבעות בברסינוסטרואידים קשורה לאטום חמצן נוסף (אשר אינו קיים בסטרולים מעולם החי), דבר ההופך את הטבעת ללקטון (אסטר טבעתי). ברסינוסטרואידים הם ההורמונים הצמחיים היחידים הדומים במבנם להורמונים בבעלי חיים.
עד לשנת 2003 התגלו כ-60 ברסינוסטרואידים בכ-30 משפחות שונות של צמחים, בעיקר צמחי זרע, אך גם בצמחים נחותים יותר ובאצות ירוקות. הברסינוסטרואידים נמצאים בכמויות מועטות כמעט בכל חלקי הצמח. הם מעודדים התארכות הגבעול, הבשלת זרעים וסינתזת אתילן; הם מונעים נשירת עלים ומעכבים את צמיחת השורש; והם מעורבים בגרביטרופיזם (תגובת איברי הצמח לכוח המשיכה) ובוויסות של גנים רבים הקשורים להתפתחות הצמח, למטבוליזם שלו ולהתמיינות תאיו.
להויסק (מחוז משנה)

דמוגרפיה

בתקופת עריכת מפקד האוכלוסין של בלארוס (2009) , מנתה אוכלוסיית מחוז המשנה להויסק 35,957 בני אדם. ההרכב האתני של האוכלוסייה במחוז היה: 92.79% בלארוסים, 5.09% רוסים ו-2.12% אחרים. שפות הדיבור הנפוצות: בלארוסית (80.83%) ורוסית (17.00%).
חבורת הזבל

"חבורת הזבל" (באנגלית: Garbage Pail Kids) הייתה סדרת קלפים להחלפה, שהייתה פופולרית מאוד בקרב ילדים בשנות ה-80 של המאה ה-20. סדרת הקלפים יצאה לשווקים לראשונה בארצות הברית ב-1985. בעקבות ההצלחה של סדרת הקלפים בשוק האמריקני במהלך השנים הבאות יצאו גם מהדורות מקומיות של סדרת הקלפים בשפות אחרות בשווקים שונים ברחבי העולם, בהן מהדורה עברית אשר יצאה לשווקים בישראל בשנת 1988 וכללה בסך הכל שלושה אלבומי קלפים]. הקלפים שיצאו לשוק לראשונה בארצות הברית בשנת 1985 היו מעין פארודיה לסדרת הבובות "Cabbage Patch Kids". כל קלף הכיל תמונה של ילד מחבורת הזבל, (ילד שמחטט באף והאצבע יוצאת מהראש ושמו "רון מצא מטמון", ילד שמגלח את עורו ושמו "צחי מגולחי", ילד מלא באשפה ושמו "צחי פחי", וכו').
ההצלחה המסחרית של הקלפים הובילו להפקתו של הסרט האמריקאי "חבורת הזבל" בשנת 1987, שנחל כישלון גדול ונחשב לאחד הסרטים הגרועים בהיסטוריה. כמו כן, הופקה גם סדרת אנימציה של "חבורת הזבל" אשר לבסוף לא עלתה לשידור בארצות הברית בשל מחאה מצד הורים רבים אף על פי שהיא כן שודרה בחלקה באירופה.
בעקבות תביעה משפטית מצד חברת מאטאל בגין הנזק התדמיתי שנגרם לחברה בשל כך שהדמויות בקלפי חבורת הזבל היו מעין פארודיה לסדרת הבובות Cabbage Patch Kids, הופקה סדרת קלפים חדשים בעיצוב מחודש. אף על פי כן, עד שנת 1988 היקף המכירות של הקלפים דעך באופן משמעותי, ובעקבות כך הופסק המשך היצור של קלפי הסדרה.
בישראל באו בעקבות חבורת הזבל חיקויים שונים שנקראו "חבורת המוטרפים" ,"פסיכי בריבוע", "בית ספר למופרעים"  ו"הקולים"], אך אף אחד מהם לא הצליח לשחזר את הצלחת קלפי "חבורת הזבל".]
בשנת 2003 חזרו "חבורת הזבל" לשוק בארצות הברית עם קלפים וסדרות המשך חדשות, שעדיין מיוצרות ונמכרות שם כיום.
בשנת 2007 חברות סלולר ופורטלי סלולר הציעו ללקוחותיהם להוריד למכשיר הסלולרי שלהם טפטים של דמויות חבורת הזבל.
צבי הרמן

צבי הרמן (1916 – 1999) היה סופר ישראלי עברי.
הרמן נולד בקלויזנברג (קלוז'-נאפוקה), טרנסילבניה ועלה לארץ ישראל ב-1934. תחילה למד באוניברסיטה העברית תנ"ך, היסטוריה, פילוסופיה וספרות. לאחר מכן הצטרף כחבר לקיבוץ כפר גליקסון בימי ייסודו. הרמן היה יו"ר קרן היסוד וחבר המוסד לעלייה ב', הנהלת הסוכנות היהודית, הוועד הלאומי והנהלת "צים".
על שמו רחוב בחיפה.
יוסף שרברק

יוסף שְׂרֶבֶּרְק (Sreberk; י' בטבת תרנ"ז, 29 בדצמבר 1896, פאסטוב, פלך וילנה, רוסיה – י"א בסיוון תשי"ז, 10 ביוני 1957, תל אביב) היה מו"ל ישראלי, מחלוצי המו"לות העברית החדשה בישראל, מייסד הוצאת י. שרברק.

ביוגרפיה

יוסף שרברק נולד בעיירה פאסטוב שליד העיר וילנה (פוסטאווי; כיום פסטאווי, בבלארוס), בנם של מלכה לבית דובקין ושכנא, שו"ב. הוא קיבל חינוך יהודי מסורתי ב"חדרים" ובישיבה, וכבר מנעוריו נמשך להשכלה ולציונות. בהיותו נער השתתף בהוצאת הספרים "ש. שרעבערק" שייסד בווילנה ב-1900 אחיו הגדול, שלמה שרברק (1876–1944). היה חבר ב"צעירי ציון" בווילנה, ובחודש אפריל 1914, בגיל 17, עלה לארץ ישראל כחלוץ. ב-1915, בעת מלחמת העולם הראשונה, היה בין המגורשים מיפו לאלכסנדריה. שם התנדב לגדוד נהגי הפרדות, אך משנודע שהגדוד אינו עתיד להגיע לארץ ישראל אלא יישלח לגליפולי, נסע לארצות הברית. הוא היה מראשוני המתנדבים לגדוד העברי האמריקאי (גדוד 39 של קלעי המלך) בפיקודו של אליעזר מרגולין, והשתתף בכיבוש העיר סלט שבעבר הירדן. לאחר שחרורו התיישב בירושלים. במאורעות פסח תר"פ (1920) שימש שרברק כמפקד פלוגת ההגנה על שכונת בתי אונגרין במסגרת קבוצת הלוחמים שארגן זאב ז'בוטינסקי להגנה על העיר העתיקה בירושלים.
בשנת 1921 נישא שרברק לרחל (רוז) לבית הורביץ. השניים היו הורים לבת יחידה, ברוריה, שמתה ב-1934, בגיל 10. משייסד אביה כעבור מספר שנים את הוצאת הספרים שלו, הוצאת י. שרברק, הקים לזכרה את "ספריית ברוריה", שבה הופיעו בשנות ה-40 וה-50 תרגומים עבריים לספרי הרפתקאות ומעשיות ממיטב הספרות העולמית, כמו "מסעי גוליבר" (ג'ונתן סוויפט), "רובינזון קרוזו" (דניאל דפו), "עליסה בארץ הפלאות" (לואיס קרול) "מסעי הברון מינכהאוזן" ו"מסעי סינבד". באמצע שנות ה-50 החלה ההוצאה להוציא את אנציקלופדיה מעיין, ובראש כל כרך נכתבה הקדשה לזכרה.
בתחילת שנות ה-20, לאחר שחרורו מהגדודים העבריים, ייסד שרברק עם חבריו לגדוד מרדכי ניומן ויהושע צַ'צִ'יק (שאותו הכיר עוד ב-1915 בדרך למצרים) את בית המסחר לספרים עבריים "תרבות" בירושלים. השלושה היו שותפים שווים במשך 25 שנה. חנות הספרים "תרבות" התפתחה למרכז לתרבות והשכלה לאנשי הרוח בירושלים (תקופה מסוימת נוהלה החנות על ידי קרובו של שרברק שכנא צפלוביץ, לימים מו"ל בזכות עצמו – מייסד הוצאת אחיאסף).
בשנת 1925 ייסדו השלושה את הוצאת הספרים העברית "מצפה": הייתה זו הוצאת הספרים הפרטית הראשונה בארץ ישראל, וגם לאורך שנות ה-20 וה-30 נותרה אחת משלוש ההוצאות העבריות הפרטיות בישראל. ההוצאה התמקדה בספרות יפה ובשירה. בשנת 1933 שיתפו השותפים פעולה עם הוצאת שטיבֶּל ונציגה בארץ ישראל נחום טברסקי ויצרו את הוצאת "שם" (ראשי תיבות: 'שטיבל–מצפה') להוצאת ספרי ילדים, שפעלה עד 1935.
בשנת 1941, בזמן מלחמת העולם השנייה, מוּזגה פעילותה של "מצפה" עם הוצאת שרברק בניהולו של יוסף שרברק.
בשנת 1944 פורקה השותפות, וכל אחד מהשלושה ייסד הוצאה לאור שנשאה את שמו. שרברק עבר לתל אביב, שם התגורר עם אשתו ברח' בלפור 16 עד מותו.
הוצאת י. שרברק נודעה בספרי הנוער שהוציאה.
שרברק ניהל את ההוצאה עד שחלה, חודשים מספר לפני מותו. לאחר מותו עבר ניהול ההוצאה לידי קרוב משפחתו.
במשך שנים היה חבר ועד התאחדות המו"לים בישראל.
יוסף שרברק נפטר ביוני 1957 אחרי מחלה ממושכת, בגיל 60.
קהל רב של סופרים, מו"לים ונציגי מוסדות ציבור ליווה אותו לקבורות בבית העלמין בנחלת יצחק.
במותו הותיר את אלמנתו רחל, שנפטרה ב-1987 ונקברה לצדו.
הוצאת י. שרברק פעלה עד אמצע שנות ה-70, והוסיפה לפעול במידה פחותה בשנים שלאחר מכן. בשנת 2009 נרכשה ההוצאה על ידי דני ספרים.
אוגוסט קונדט

ביוגרפיה

אוגוסט קונדט נולד בשווֶרין שבמקלנבורג-שוורין, גרמניה. את פרק לימודיו המדעיים החל בלייפציג, אך עבר מאוחר יותר, לאוניברסיטת ברלין. שם, הקדיש את עצמו תחילה, ללימודי אסטרונומיה, אבל פנה ללימודי פיזיקה בהשפעת היינריך מגנוס, ואת לימודיו לתואר שלישי סיים ב-1864, כאשר תיזת המחקר שלו הייתה הדפולריזציה של אור.
ב-1867 התמנה קונדט באוניברסיטת ברלין, ושנה לאחר מכן, קיבל משרת פרופסור לפיזיקה במכון הפוליטכני הפדרלי בציריך, שם היה גם מורו של וילהלם קונראד רנטגן. כעבור כשנתיים בוירצבורג, הוא נקרא ב-1872 לשטראסבורג, שם נטל חלק רב בארגונה של אוניברסיטה חדשה, ועסק בהקמתו של המכון לפיזיקה שם. ב-1888 הוא שב לברלין כיורשו של הרמן פון הלמהולץ כמנהל המכון לפיזיקה של ברלין וכמחזיק הקתדרא של פיזיקה ניסויית שם. הוא נפטר לאחר מחלה, בישראלדורף, ליד ליבק, ב-21 במאי 1894.
כאיש מחקר מקורי, קונדט הצליח במיוחד בחקר טיבם של גלי קול וגלי אור. ב-1866 הוא פיתח שיטה חשובה ביותר לחקר גלי הקול המופקים באויר הכלוא בצינורות חלולים. שיטה זו התבססה על העובדה שאבקה דקה, כמו ליקופודיום, המפוזרת בחללה הפנימי של שפופרת, בו יוצר רטט בעמוד אויר, נוטה להצטבר בתלוליות באזורי צמתים, כאשר את המרחקים ביניהם ניתן, לפיכך, למדוד ישירות.
ספקטרוסקופיה

ספקטרוסקופיה הוא תחום מחקר שבו נמדד ספקטרום של רמות אנרגיה או ספקטרום של תדרי קרינה אלקטרומגנטית, כמו למשל תדרי אור. שיטות ספקטרוסקופיות נפוצות בכימיה, בפיזיקה ובביולוגיה, והן משמשות פעמים רבות לזיהוי חומרים.
המכשירים המשמשים לספקטרוסקופיה קרויים ספקטרומטר, אם כי ההבדלים ביניהם גדולים ולכל אחד שם המייחד אותו. משותף למכשירי ספקטרוסקופיה רבים הוא שלב הפרדה בין הקרינה המשמשת לעירור המערכת הנבדקת לבין הקרינה הנפלטת מהמערכת והפרדת הקרינה הנפלטת לרכיביה. הפרדה זו מתבצעת למשל על ידי סינון אורך גל מסוים על ידי מערך של סריגים מונוכרומטור או הפרדה מרחבית על פריזמה או אלמנט הולוגרפי.
בספקטרוסקופיית פליטה, מולקולה עוברת מרמת אנרגיה גבוהה  לרמה נמוכה יותר באנרגיה  ופולטת את האנרגיה העודפת בצורה של פוטון. בספקטרוסקופיית בליעה, עוקבים אחר סך הבליעה של קרינה מונוכרומטית בקירוב כאשר מבצעים סריקה עבור תחום רחב של אורכי גל. האנרגיה   של הפוטון הנפלט או הנבלע ניתנת על ידי תנאי בוהר לתדירות, .
ספקטרוסקופיות בליעה ופליטה נותנות אינפורמציה זהה בנוגע לריווח שבין רמות האנרגיה, אולם שיקולים פרקטיים קובעים בסוף את הטכניקה בה נעשה שימוש.

בכימיה

בכימיה פיזיקלית, ספקטרוסקופיה עוסקת ביחסי הגומלין בין חומר ואנרגיה. הכימיה האנליטית עושה שימוש בשיטות ספקטרומטריות רבות המבוססות על ההבדלים בספיגת קרינה אלקטרומגנטית על ידי תרכובות שונות. בתהליך הספקטרומטריה מקרינים את החומר הנבדק בסוג מסוים של קרינה; החומר קולט חלק מהקרינה ופולט חלק אחר, אותו מנתח גלאי. הגלאי שולח את ממצאיו למעבד מחשב, אשר מתרגם את התוצאות לצורה גרפית. התוצאות מוצגות על גבי צג או מודפסות על נייר.
תהליך זה מתרחש במכשיר אלקטרוני סגור, האטום לאור המגיע מהסביבה, אשר עלול לשבש את התוצאות (כיוון שאור מהווה אף הוא סוג של קרינה אלקטרומגנטית). מכשירים ספקטרומטריים עדינים ויקרים מאוד.
החומרים הנבדקים הם בדרך כלל נוזלים, או שהם מומסים בנוזל. את החומר הנבדק מוזגים למכל מלבני קטן (קיוֵוטָה; באנגלית: Cuvette), שמידותיו נעות סביב 1X1X3 ס"מ. הקיווטה עשויה לעיתים קוורץ, KBr או פלסטיק שקוף, המאפשרים מעבר בלתי-מופרע של הקרינה הנבדקת דרך דפנות הקיווטה (חומרים שונים בולעים אורכי גל שונים). לעיתים הקיווטה אטומה לגמרי, כשרק חור שקוף קטנטן מאפשר את מעבר הקרינה. את הקיווטה מניחים במקום המיועד במיוחד לכך במכשיר.

בפיזיקה

ספקטרוסקופית בליעה - אפיון על ידי בליעת אור בחומר - מחולקת בדרך כלל לשני תחומים עיקריים: נראה ואולטרא-סגול, ואינפרא אדום.
ספקטרוסקופית פליטה - מבוססת בדרך כלל על פלואורסצנציה.
ספטרוסקופית פיזור - שיטות אלו הן בדרך כלל שיטות המבוססות על אינטראקציה לא-ליניארית בין אור לחומר, למשל פיזור רמאן או תופעות של FOUR WAVE MIXING. ניתן גם להסתכל על אפיון חומר בעזרת  מקדמי השבירה באורכי גל שונים כעל ספטרוסקופית פיזור המאפיינת את האינטראקציה הליניארית בין אור לחומר.
פטר אורלנדיץ'

קריירה

אורלנדיץ' החל את דרכו במועדון המונטנגרי זטה, ושיחק בקבוצה הבוגרת של המועדון משנת 2009. בתחילת עונת 2013/2014 הפך לשחקן מפתח בקבוצה, וכבש 11 שערים ב-16 המשחקים הראשונים לעונה. בסך הכל ערך 66 הופעות בליגה המונטנגרית, בהן כבש 24 שערים.
ב-5 בפברואר 2014 הגיע אורלנדיץ' לישראל, והושאל עד תום העונה לקבוצת הפועל תל אביב. חמישה ימים לאחר מכן ערך את הופעת הבכורה שלו במועדון, כשנכנס כמחליף בהפסד 2-1 להפועל עכו. ב-1 במרץ 2014 הבקיע את שער הבכורה שלו בהפועל תל אביב, כשנכנס כמחליף וכבש בדקה ה-85 את שער השוויון מול עירוני קריית שמונה, במשחק שהסתיים בתוצאה 1-1. בתום העונה עזב את ישראל וחזר לקבוצת נעוריו.
ב-6 בפברואר 2015 חתם אורלנדיץ' לשלוש שנים בקבוצת הכוכב האדום בלגרד מליגת העל הסרבית, עמה זכה באליפות בשנת 2016. ביולי 2017 שוחרר אורלנדיץ' מהמועדון, וכעבור חודשיים חתם בקבוצת אוניאו דה מדיירה מליגת המשנה בפורטוגל. בינואר 2018 חתם בקבוצת שינג'יאנג טיאנשאן לאופרד מהליגה השנייה בסין, ובאפריל 2018 שוחרר מהמועדון. ב-15 באוקטובר 2018 חתם בבירקירקארה המלטזית.
בינואר 2019 חתם בסוקוטאי מליגת העל התאילנדית.
בקיץ 2019 חתם בפנצ'איקי מהליגה היוונית השנייה.
שמאל (רוח)

שַׁמַאל היא רוח קיצית צפון מערבית הנושבת בעיראק ובמפרץ הפרסי. הרוחות חזקות לאורך היום ודועכות לאורך הלילה. רוח זו נושבת לפחות מספר פעמים בשנה. הרוח מאופיינת בגרימת סופות חול גדולות המשפיעות על עיראק, במפתיע, סופות החול הנגרמות כתוצאה מהרוח בדרך כלל נוצרות בסוריה ובירדן.
ב-8 באוגוסט 2005 נשבה רוח שמאל מעל בגדד וכיסתה אותה בחול רב.
ארץ האבודים

עלילה

ד"ר רייק מרשל, פלאונטולוג בעל תאוריות מוזרות, מקבל עבודות זולות כמורה בבית ספר לאחר פיצוץ ראיון עם המגיש מאט לאוור בתוכניתו לפני 3 שנים. באחד הימים מועמדת דוקטורט בשם הולי קנטרל מספרת לו שתאוריה שלו על מסעות בזמן אפשרית ומוכיחה זאת באמצעות מאובן שהגיע ממערה נידחה. הם נוסעים לחקור אותה מלווים בוויל סטנטון, בעל חנות ממתקים המסיע אותם ברפסודה שלו. המערה מכוסה בגבישים חזקים בעלי אנרגיית טכיון חזקה וכשמרשל מפעיל את הממיר שהכין הוא מסיע אותם לשממה נידחה. 
בשממה מדברית זו הם מצילים פרימטית אנושית בשם צא-קא מזוג שודדים והיא חוברת אליהם. הם נמלטים מטירנוזאורוסית גדולה שמתקרבת לעברם, מתחבאים במערה ושם ישנים. מרשל מקבל בבוקר הודעה טלפתית מאיש הלטאה אניק הצריך עזרה ומצוי בקצה חורבות בקצה העמק. מרשל וחבריו מגיעים לשם ונתקלים בצבא אנשי לטאה קטלניים המובילים אותם לאניק, המודיע להם שגורש משבטו ומנסה למנוע מהמנהיג זארם לכבוש את כדור הארץ בעזרתם. 
לאחר מכן הם יוצאים לשממה ומוצאים מכונת גלידה המושכת קומפסוגנתוסים, ולוצירפטורים ונקבה של אלוזאורוס רעבה הנתקלת בטירנוזאורוסית. שני הענקים מחליטים לרדוף אחרי האנשים ולאחר מרדף מרשל זורק לעבר האלוזאורוסית מיכל של חנקן נוזלי הגורם לה להתפוצץ ומחלץ מגופה את הממיר שלהם ואולם הוא נחטף מהם בידי פטרנודון. הם מחלצים את הממיר מהקן מלא הביצים והולי משתמשת בו, בזמן שהחבורה נרגעת בחיפוש ביצי הלטאים. אך היא נתפסת ומובאת אל המנהיג זארם, המודיע לה שאניק משקר להם ומנסה בעצמו לכבוש את כדור הארץ.
מרשל וסטנטון לצד צא-קא מגיעים לחלץ אותה משוביה ומצליח. המאבק מושך את הטירנוזאורוסית המכונה "גאמפי" ומרשל לוחם איתה בדו-קרב שבסופו הוא נבלע בבטנה אך שורד. הטירנוזאורוסית מתיידדת איתו ויחדיו הם נעים לצבא אנשי הלטאה ומביסים אותם ואז עוברים דרך דלת גבישית לחדרו של אניק. הם לוחמים איתו ושוברים את גביש הבדולח, איתו הוא יכול לחדור לכדור אך להולי יש גביש נוסף שאיתו הם יכולים לחזור לכדור. ואולם וויל מחליט להישאר בעולם האבוד, כדי למנוע מאניק להגיע לכדור הארץ.
בסוף הסרט, לאחר שנים ד"ר מרשל המוציא ספר חדש שוב מוזמן לתוכניתו של מאט לאוור על הביצה שהולי הביאה. לבסוף מסתבר שהביצה לא הייתה ביצה של דינוזאור.
Future (שיר)

רקע וכתיבה

בינואר 2018, הצהירה מדונה באינסטגרם שלה, כי היא עובדת על אלבומה הארבעה העשר העתיד לצאת בשנת 2019. בהמשך, לקראת גמר האירוויזיון של שנת 2019 הכריזה על מדונה כי היא תוציא את השיר הזה כסינגל השיווקי השני מתוך האלבום.
שנה לפני כן, השתתפה מדונה בשיר "Champagne Rosé" של קוואבו, בו התארחה גם הראפרית קארדי בי.
ב-2019, הוזמנה להופעת אורח באירוויזיון בתל אביב, ובשירה השני של מדונה ("Future") על הבמה החליטה שעל גבו של אחד מרקדניה יופיע דגל פלסטין לצד רקדן אחר עם דגל ישראל. דבר שנוגד את חוקי האירוויזיון שדורשים מהמשתתפים להימנע מהצהרות פוליטיות.

וידאו קליפ

טרם יצא הווידאו קליפ המלא של השיר, העלתה מדונה לערוץ היוטיוב שלה את האודיו המלא של השיר, המציג בתוכו את עטיפתו של הסינגל. לאורכו של האודיו, ניתן לראות את הרטייה של מדונה מנצנצת מפעם לפעם.